Diari Oficial de la Generalitat Valenciana


Sumari del DOGV 3086, del 25-09-1997 (1997/10887)

ORDRE de 15 de setembre de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu del Marge Dret del Riu Xúquer, I part (València).
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3086

Data del DOGV
:   25-09-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10021


Data del document
:   15-09-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 15 de setembre de 1997, de la Conselleria d'Agricultura, Pesca i Alimentació, per la qual s'aprova el Pla d'Obres d'Interès General per a la Modernització del Regadiu del Marge Dret del Riu Xúquer, I part (València). [  
La Conselleria d'Agricultura, Pesca i Alimentació té, entre els seus objectius prioritaris, la modernització del regadiu valencià. Això implica l'execució d'obres que contribuïsquen a la millora de la gestió dels recursos hídrics, a l'augment de l'eficiència del reg i la millora de les condicions de treball dels agricultors.  
Diversos ajuntaments i comunitats de regants, l'àmbit territorial dels quals es troba al marge dret del riu Xúquer, aigües avall de la presa de Tous, s'han adreçat a la Conselleria d'Agricultura, Pesca i Alimentació per demanar ajuda per a la modernització dels seus sistemes de reg i l'adequació de la infraestructura viària.  
Per això, els serveis corresponents de la Conselleria han estudiat la zona i han elaborat un pla, en el qual es preveuen les obres necessàries per a l'increment de la capacitat d'embassament, la investigació i la creació de nous recursos hídrics, la millora de les conduccions de reg, la transformació, en la mesura en què es puga, del sistema de regatge tradicional a regatge localitzat i la tecnificació i informatització d'aquest. S'hi inclou també actuació sobre la xarxa viària de la zona per a la seua adequació als requeriments actuals del trànsit agrícola.  
En virtut d'això, i a proposta de la Direcció General de Regadius i Estructures Agràries, i en ús de les facultats que tinc atribuïdes,  
ORDENE  
Article 1  
S'aprova el Pla d'Obres d'Interès General per a la Modernització del Regadiu del Marge Dret del Riu Xúquer, 1a part (València).  
Article 2  
D'acord amb l'article 62 de la Llei de Reforma i Desenvolupament Agrari i amb els decrets 151/1990, de 17 de setembre, 169/1991, de 30 de setembre, 13/1995, de 10 de gener, i 39/1995, de 7 de març, del Consell de la Generalitat Valenciana, les obres de basses de regulació, sondatges i les seues instal·lacions electromecàniques, línies elèctriques, centres de transformació, estacions generals de filtratge, canonades i xarxes principals de reg, sistemes d'automatització i informatització dels regadius i la construcció de camins rurals, queden classificats com d'interès general, en el grup a) de l'article 61 de l'esmentada Llei de Reforma i Desenvolupament Agrari.  
DISPOSICIONS FINALS  
Primera  
La Direcció General de Regadius i Estructures Agràries dictarà les normes complementàries per a la millor aplicació de tot allò que es disposa en aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 15 de setembre de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ